Filosofia Vegana en català: 2016\nVeganisme a l'Antiguitat\nEn aquesta entrada m'agradaria aportar algunes evidències sobre l'existència d'idees similars o equivalents al que avui dia anomenem veganisme en un sentit ètic. Tot i que el veganisme existeix d'una manera més o menys formal solament a partir de l'any 1944, podem trobar testimonis anteriors en el temps a aquesta data que coincideixen amb allò que el veganisme pretén expressar. En aquesta ocasió em limitaré al període que coneixem com l'Antiguitat.\nHe d'aclarir que no tractaré aquí sobre el vegetarianisme, perquè el vegetarianisme és una altra cosa molt diferent, així que obviaré testimonis sobre dietes que exclouen la carn animal. Tampoc no em referiré en general a escrits sobre la moralitat en la nostra relació amb altres animals, és a dir, no pretenc recopilar allò que qualsevol pensador digués sobre l'estatus moral dels animals no humans a l'Antiguitat. Per això no parlaré sobre Aristòtil, que intenta justificar una jerarquia moral entre els humans i altres animals —així com una jerarquia moral entre éssers humans i exposa una apologia de l'esclavitud.\nEl que m'interessa descobrir aquí és si en aquesta època hi va haver persones que van comprendre i defensar que els altres animals no han de ser sotmesos a la voluntat humana, ni ser usats com a recursos per al benefici humà, i que tenen un dret moral a viure la vida en llibertat. Aquesta idea és al que es refereix el veganisme.\nFins ara tan sols he trobat un autor que defensés una idea que sí que s'assembla al veganisme: Porfiri. Deixant de banda determinats textos, en què sembla que es qüestiona de manera puntual la dominació humana sobre altres animals, solament a Porfiri apareix una argumentació raonada i sistemàtica a favor de respectar moralment els altres animals.\nSi bé és cert que hi ha precedents en diversos autors anteriors que advoquen d'alguna manera per considerar els altres animals i defensen el vegetarianisme, passa que les seves idees estan inserides en doctrines religioses o místiques que no reconeixen un valor inherent als animals.\nAbans de Porfiri, la primera vegada que apareix una filosofia que defensa una consideració cap als altres animals per si mateixos és a l'obra de Plutarc, que argumenta la consideració a favor dels animals per la seva pròpia naturalesa i no per raons extrínseques a ells, ja fossin la suposada existència d'una ànima o un determinat ordre còsmic. Segons explica María Luisa Bacarlett Pérez a l'article «Plutarc i els animals»:\n«La mateixa naturalesa ha posat en cada ésser el mateix per “perseverar en el seu ésser” i en aquest la sensació resulta insuficient. Si cada animal ha de perdurar en el seu ésser, la sensació haurà d'anar sempre de la mà de la capacitat de discernir allò grat d'allò dolorós, allò plaent d'allò displicent, allò beneficiós d'allò perjudicial. En definitiva, d'acord amb Plutarc, no és possible la sensació sense el concurs del pensament; els animals no solament senten, també recorden allò sentit, ho procuren si va ser grat, ho eviten si va ser desagradable, mostren expectativa o temor davant dels esdeveniments, fugen si cal.»\nÉs cert que Plutarc se centra en el consum de carn, però partint dels seus arguments es podria derivar lògicament que també hem de rebutjar qualsevol dany innecessari sobre els animals. Entenc que Plutarc s'enfoca en el consum de carn de la mateixa manera que qualsevol que pensi que els humans mereixen respecte moral denunciaria en primer lloc el canibalisme per ser un exemple extrem de la manca de consideració pels éssers humans. Tot i això, Plutarc accepta que els animals siguin usats per a benefici humà dins d'uns límits que excloguessin patiment i mort sense necessitat. És a dir, Plutarc representaria l'ideal moral que anomenem com a principi de tracte humanitari, el qual no rebutja en principi l'ús d'animals en si mateix però sí que s'oposa a qualsevol acció que impliqui imposar dany i patiment que no es pugui justificar estrictament apel·lant a la necessitat. Així resumeix Gabriel Laguna la postura de Plutarc:\n«El De esu carnium s'engloba en un subgrup de tractats morals plutarquians que reivindicaven l'existència de raciocini en els animals, juntament amb el De sollertia animalium, i Bruta animalia ratione uti. En aquestes tres obres Plutarc argumenta, en contra dels estoics, que els animals també tenen raciocini, a més de sensibilitat i de capacitat de patiment, cosa que els fa, en definitiva, creditors a la justícia, és a dir, subjectes de dret. Aquesta concepció redunda en l'imperatiu ètic que l'home respecti els animals, no els causi patiments innecessaris i, conseqüentment, s'abstingui del consum de la carn.»\nPer acostar-nos a l'ideal del veganisme, hem d'avançar una mica en el temps i trobar-nos amb els textos de Porfiri. Aquest filòsof exposa les seves idees sobre la nostra relació amb els altres animals principalment a l'obra «Sobre l'abstinència», Aquest tractat és, juntament amb Contra el fet de menjar carn (N. del T: editat en català per Lleonard Muntaner, Editor) de Plutarc, el text filosòfic més sòlid de l'Antiguitat grecollatina contra el consum de carn animal i en defensa del vegetarianisme per motius ètics. Porfiri sosté que menjar carn constitueix un greu delicte ja que requereix donar mort a éssers innocents dotats de vida, sensació, memòria i intel·ligència com nosaltres, i que estan emparentats amb nosaltres. Els humans han justificat el matar animals afirmant que pertanyen a espècies inferiors sense racionalitat; Porfiri respon que el grau de racionalitat que es posseeixi o l'ús de diferents formes de llenguatge no són característiques moralment rellevants que justifiquin poder matar els animals per menjar-los.\nPorfiri parla d'abstinència no pas en un sentit ascètic sinó en un sentit moral. Així, podem afirmar que hem de practicar l'abstinència de cometre assassinats, violacions o canibalisme. Porfiri assenyala que la nostra moralitat hauria d'incloure els altres animals i no solament els humans, per una qüestió de justícia:\n«I un cop això es considera una injustícia, que no es faci ús de la llet, de la llana, dels ous, ni de la mel. Perquè de la mateixa manera que es delinqueix traient-li el vestit a una persona, el mateix passa en esquilar una ovella, ja que la llana és el seu vestit. Tampoc la llet va destinada a nosaltres, sinó als fills nounats i l'abella recol·lecta la mel com a aliment específic seu que li traiem per a delit nostre.» [Sobre l'abstinència - Llibre I]\nPorfiri aclareix, entre altres punts, que respectar els animals no implica deixar-se matar per ells en cas de conflicte, de la mateixa manera que respectar els humans no implica deixar-nos matar per ells si ens ataquen. Segons conclou Pablo Sánchez de Mayo en la seva tesi doctoral:\n«En definitiva, Porfiri, recolzant-se en els arguments que anteriorment havien donat altres autors, que demostra conèixer molt bé, realitza una extensa argumentació dedicada no només a defensar l'abstinència de carn sinó la racionalitat dels animals i, com a conseqüència d'això, la seva consideració moral i la no legitimitat de l'home d'utilitzar-los per aprofitar-los; els seus arguments s'emmarquen així en l'ambient neoplatònic i en confrontació ideològica amb els estoics.»\nAquest assaig no pretén ser exhaustiu sinó merament il·lustratiu. Les idees de Porfiri sobre aquesta qüestió mereixen sens dubte un estudi més detallat i específic, però això excediria el sentit divulgatiu que té aquest blog. Per si un cas, us enllaço aquest article en anglès que comenta detalladament els pensaments de Porfiri sobre la nostra relació moral amb els animals, per a qui tingui interès en consultar-ho.\nEn definitiva, podem comprovar que l'ètica del veganisme no és una cosa nova ni és una "moda" sinó que és el reflex d'una intuïció moral que ja existia en èpoques anteriors i que és conseqüència de l'empatia i el reconeixement dels altres animals com a individus que tenen un valor inherent.\nBy Versió en català del blog Filosofia Vegana, de Luís Tovar a 23.10.16 Cap comentari:\nEtiquetes de comentaris: Antiguitat, història, Plutarc, Porfiri\nUn "vegà" a favor de l'explotació animal\nFa uns dies la publicació Vice Espanya va publicar una entrevista a Sergio García Torres, que es presenta com a "vegà i candidat animalista" a les eleccions en una formació política. La meva intenció és comentar de forma concisa algunes declaracions que realitza en aquesta entrevista. Passo de llarg tota la part estrictament política per anar directament al problema dels animals no humans.\nEn un moment donat, l'entrevistador li pregunta:\n"Els qui es posen les mans al cap amb la caça o els toros haurien de deixar de menjar carn per a ser coherents?"\nDavant una qüestió així entenc que la resposta d'un vegà hauria de ser que sí. Un vegà hauria d'explicar que, en efecte, no hi ha una diferència moral entre la caça, la tauromàquia i el consum de productes animals. Un vegà hauria d'explicar que tot ús d'animals és injust i que, a més, no tenim necessitat de menjar animals ni consumir-los en general. Ah, però García Torres diu que no! No diu que hàgim de ser vegans sinó que hem de ser antitaurins:\n«Crec que ser antitaurí és el primer pas cap a una consciència respectuosa envers els animals.»\nEn què es basa per realitzar aquesta afirmació? No veig que tingui fonament. En països com Estats Units, Gran Bretanya, Israel, Argentina, o Xile, no existeix la tauromàquia i tenen un significatiu i creixent percentatge de vegans. He conegut molts vegans que no van ser antitaurins —jo mateix inclòs. Conec vegans que han estat taurins per haver-se criat en aquest context familiar i després ho han rebutjat . El que diu García Torres no té sentit. No cal passar per l'antitaurinisme per arribar al veganisme de cap forma o manera. Sembla que ell directament extrapola la seva particular vivència personal a la resta de la gent sense parar-se a reflexionar en el que diu.\nJust a continuació assenyala:\n«La tauromàquia és matar animals per plaer i divertiment, sens dubte ha de ser la primera de les formes d'utilització dels animals en ser rebutjada socialment.»\nAquesta declaració em resulta tan inconsistent com l'anterior. El consum d'animals per a aliment també implica matar animals per plaer. I el mateix es pot dir del consum per a vestimenta. No hi ha, doncs, diferència amb la tauromàquia. Encara que molta gent cregui erròniament que ens cal menjar animals; als humans no ens cal menjar-ne. Així que solament ho fem perquè ens dóna plaer i per costum. Exactament el mateix que passa amb la tauromàquia.\nAmb aquestes declaracions, García Torres no ajuda que la gent comprengui que ser afeccionat a menjar animals és moralment el mateix que ser afeccionat a la tauromàquia. El seu testimoni no ajuda gens que la gent deixi d'explotar animals. Més aviat al contrari, les seves declaracions perjudiquen la conscienciació en favor del veganisme. Ell difon la idea que no tenim l'obligació moral de ser vegans i que ens hem d'enfocar solament en determinats usos d'animals com la tauromàquia.\nDe fet, l'entrevistador, amb les seves preguntes, sembla apropar-se molt més al que seria el pensament d'un vegà que García Torres amb les seves terribles respostes, ja que fins i tot arriba a dir que ell és vegà "en el terreny personal", en el sentit que es tracta d'un assumpte privat. Dir que algú és vegà "en el terreny personal" —com si el veganisme pogués ser una simple qüestió privada que no ha de traslladar-se a l'àmbit cultural, social i polític— és com si algú digués que és vegà "quan dorm" però no la resta de la vida. Sembla un acudit. García Torres presenta així el veganisme com si fos un acudit.\nNo obstant això, estic d'acord quan diu García Torres que no hauríem de jutjar les persones, però que no haguem de jutjar les persones no vol dir que no puguem jutjar les idees i les accions de les persones. Per això podem jutjar que la tauromàquia està malament i que l'explotació animal està malament. Que hi hagi persones que necessitin un temps de transició per a comprendre i adoptar el veganisme no vol dir que no haguem d'assenyalar explícitament que emprar els animals és una injustícia i que el veganisme és una obligació ètica en tant que els altres animals posseeixen un valor moral inherent.\nEl psicòleg Casey Taft argumenta en el seu treball que afavorir un canvi de conducta solament pot produir-se quan expliquem a la gent de forma molt clara que el veganisme —i solament el veganisme— és l'única posició justa si volem respectar els altres animals i no tractar-los com a objectes. En cas contrari, la gent tendirà a continuar amb els hàbits adquirits i a modificar-los superficialment.\nEl veganisme no és un "assumpte personal"; és un imperatiu moral. El que García Torres diu és que explotar altres animals és un "assumpte personal". Aquest és precisament l'argument que defensen els taurins i els defensors de l'explotació animal per a intentar justificar la seva activitat. Diuen que la tauromàquia i el consum d'animals ha de ser considerat un assumpte privat. García Torres s'afegeix al corrent que pretén reduir el veganisme a ser una simple preferència personal i no un tema d'obligació moral que s'ha d'aplicar en tots els àmbits de la vida.\nNo obstant això, el paràgraf més terrorífic de tots encara havia d'arribar; quan li pregunten pel "sofriment als escorxadors", ell respon:\n«Quant a animals de "consum", sens dubte la posició que podrem aportar a les directives europees seran al voltant del control d'escorxadors, augment de la qualitat de vida d'aquests animals, fomentar el consum responsable de productes d'origen animal, un reforma dels ajuts de la PAC afavorint la cria extensiva sobre la intensiva i la producció responsable i local.»\nÉs a dir, que García Torres explícitament dóna suport a l'existència d'escorxadors controlats, dóna suport a les regulacions del «Benestar Animal», defensa que s'ha de fomentar el consum "responsable" d'animals i que aquests animals siguin preferentment esclavitzats mitjançant confinament extensiu en lloc d'intensiu. Les propostes de García Torres són indistingibles del discurs de qualsevol persona no-vegana en relació amb aquest tema.\nVeganisme és sinònim d'abolicionisme de l'explotació animal. Ens semblaria correcte que un autodenominat abolicionista de l'esclavitud humana digués que el que hem de fer és fomentar l'esclavitud humana "responsable"? El veganisme és anàleg al feminisme. Ens semblaria correcte que una autodenominada feminista digués que el que hem de fer és fomentar el masclisme "responsable"?\nQue Sergio García Torres s'autodenomini "vegà" és tan absurd com que algú que menja animals es consideri vegà. Sovint passa que hi ha persones que deixen de consumir productes de l'explotació animal perquè no estan d'acord amb les condicions en què es realitza aquesta explotació. Però si les condicions canvien, llavors la seva actitud pot canviar i tornar a participar en el consum d'animals. Això és al que anomenem benestarisme ideològic.\nEn Sergio García Torres no és vegà; la seva posició és del tot oposada al veganisme. És un actiu defensor de l'esclavitud dels animals i de la ideologia benestarista que pretén eliminar determinades activitats considerades especialment cruels —i que qualifiquen de "maltractament"— al mateix temps que s'encarrega de reformar l'explotació animal perquè puguem continuar explotant animals amb la consciència més tranquil·la perquè ens preocupem pel seu "benestar".\nDesconec el que passa per la ment de García Torres; però el que sí dedueixo de les seves declaracions és que la seva idea de veganisme no té res a veure amb la meva ni amb la definició original del veganisme. El seu peculiar "veganisme" consisteix en reduir-lo a un assumpte personal i en ignorar quan es tracta de qüestions socials i polítiques. No hi ha diferència amb la persona que decideix deixar de consumir animals per simple gust i després a la resta de la seva vida actua seguint les mateixes pautes ja establertes. Això és tot el contrari del que el veganisme pretén aconseguir.\nSi García Torres fos vegà hagués aprofitat l'entrevista per a promoure el veganisme però veiem que la seva retòrica no s'aparta del benestarisme més tradicional que preval des de fa segles i que en res ha servit per a ajudar que els animals deixin de ser agredits i esclavitzats. Si això és el que volem —si volem perpetuar l'opressió sobre els altres animals— llavors no dubtem en donar-li el nostre suport.\nEl cas de García Torres no és, desgraciadament, un cas aïllat ni excepcional: és un fet més o menys habitual. Sovint trobem gent que diu ser animalista, defensora dels animals, i fins i tot "vegana", que es posiciona a favor de la dominació sobre els altres animals, a favor de regular la nostra explotació sobre ells, i que no qüestionen ni rebutgen l'especisme ni l'estatus de propietat al qual estan sotmesos els no-humans.\nPer acabar, en el cas que a algú pensés que critico la posició de García Torres perquè vull donar suport al partit animalista, o a alguna altra formació política, li suggereixo que abans llegeixi aquest article sobre la meva postura respecte de l'àmbit polític.\nBy Versió en català del blog Filosofia Vegana, de Luís Tovar a 24.6.16 Cap comentari:\nCadena Alimentària o Cadena d'Esclavitud?\nEn aquesta nota m'agradaria exposar dues conclusions sobre la suposada «cadena alimentària» que en ocasions es presenta com a argument per intentar justificar que emprem altres animals de menjar.\nLa meva primera conclusió és que no seria empíricament correcte dir que l'ésser humà és en el cim de la cadena alimentària o dir que mengem animals a causa d'alguna suposada cadena alimentària que ens condiciona a fer-ho.\nLa segona conclusió és que aquest tipus de fet en cap cas justifica moralment la nostra explotació d'altres animals.\nLes raons per haver arribat a aquestes conclusions són les següents:\nPrimer; els animals catalogats biològicament com a depredadors naturals [lleons, tigres...] i com a paràsits [mosquits, puces...] se situen per sobre de nosaltres en la xarxa tròfica: a l'estat natural ells s'alimenten de nosaltres i no al contrari. Els humans no som objectivament al cim de cap cadena o piràmide alimentària natural.\nTal com explica la revista Scientific American sobre un estudi relatiu al nivell tròfic en què se situen els éssers humans:\n«La investigació, dirigida per Sylvain Bonhommeau, de l'Institut Francès d'Investigació per a l'Explotació de la Mar, estima que el nivell tròfic mitjà de la població mundial era de 2,21 l’any 2009, el que ens situa en la mateixa categoria d'altres omnívors com els porcs i les anxoves. De fet, «som més a prop dels herbívors que dels carnívors», diu Bonhommeau. "Això canvia el nostre prejudici que som depredadors superiors".»\nPer tant, des d'un punt de vista científic, no té cap sentit creure que els humans som "el cim de la cadena alimentària" o que estem determinats per alguna inèrcia biològica que ens obligui a menjar animals.\nÉs cert que els humans som omnívors, però això solament vol dir que estem capacitats fisiològicament per a obtenir els nutrients tant de vegetals com d'animals, però no vol dir que estiguem obligats necessàriament a menjar uns i altres. Una dieta vegana correctament planificada és apta i saludable en totes les etapes de la vida humana.\nSegon; apel·lar a la cadena alimentària com a argument pressuposa que la nostra conducta alimentària en un fet natural, obligat i inamovible. No obstant això, la nostra explotació sobre els altres animals per servir de menjar se sosté mitjançant idees i costums que són culturals i que es poden canviar a voluntat. Com bé aclareix Igor Sanz:\n«La cadena alimentària en la qual participem l'hem creat nosaltres mateixos, així que, més enllà del nostre propi egoisme o alguna extravagant inclinació emocional, quin impediment podria trobar algú per a la seva modificació?»\nDiversos experiments han comprovat que les persones tendeixen a descarregar la seva responsabilitat moral quan actuen seguint ordres. Crec que aquest mateix mecanisme psicològic funciona també amb entitats abstractes o imaginàries com Déu o la Natura. Hom s'excusa de la responsabilitat de la seva conducta al·legant que Déu l'ha manat així o que la Natura l'ha determinat de tal manera. D'aquesta manera, un es veu a si mateix com a part d'un mecanisme inexorable que no pot canviar, en comptes de veure’s com un subjecte que pot triar la seva conducta.\nL'hàbit de menjar és natural però la nostra pràctica de menjar animals és cultural. La naturalesa no ens ha disposat amb apèndixs naturals per a la depredació, ni tampoc ens ha proporcionat les armes, les granges i els escorxadors que fem servir per a explotar els altres animals; tot això ho hem creat nosaltres; són eines i artificis culturals. Els humans hem decidit fer-ho perquè ens convé, però no perquè necessitem fer-ho o perquè estiguem obligats a fer-ho per naturalesa.\nA més, tampoc tindria sentit assenyalar que altres animals mengen animals per intentar justificar que nosaltres també ho fem. Des d'un punt de vista moral, el que altres animals facin no pot ser un criteri de conducta per a nosaltres. Pretendre justificar una conducta al·legant que altres animals actuen d'aquesta manera resulta tan absurd com pretendre justificar una conducta al·legant que altres humans actuen d'aquesta manera. Així ho explica el professor Gary Francione:\n«El fet que els animals mengin altres animals és irrellevant. Per què hauria d'importar que alguns animals mengin altres animals? Alguns animals són carnívors i no poden viure lliurement sense menjar carn. Nosaltres no entrem en aquesta categoria; podem viure sense menjar animals, i cada vegada més gent reconeix que la nostra salut i el medi ambient es beneficiarien d'una dieta sense productes d'origen animal.»\nDes del punt de vista biològic, milions d'éssers humans a tot el món vivim saludablement sense menjar animals. Els éssers humans no necessitem menjar animals per a viure i estar saludables. Una alimentació vegana ben planificada ens aporta tots els nutrients que ens calen per a gaudir de bona salut.\nEn conclusió, no hi ha cap cadena alimentària que ens obligui a menjar altres animals. Els éssers humans podem tenir una vida saludable sense emprar altres animals de menjar. Així comprovem que no hi ha cap fet biològic que ens condueixi necessàriament a menjar altres animals. Nosaltres podem triar.\nAquesta suposada idea d'una cadena alimentària en la qual domina l'ésser humà des de la seva cúspide és en realitat un producte ideològic sorgit per a justificar i mantenir un estat d'opressió. És part de l'adoctrinament cultural que ens inculquen des de la infància per a fer-nos creure que som "superiors" als altres animals, així com s'ha adoctrinat també en ideologies similars sobre la superioritat d'uns individus humans sobre altres; com succeeix amb el racisme i el masclisme. No mengem animals a causa d'una suposada "cadena alimentària" que ens obliga a això sinó a causa de l'errònia creença que l'ésser humà és amo dels altres animals i té dret a sotmetre'ls i usar-los per al seu benefici.\nL'evolució biològica no justifica l'antropocentrisme La idea que l'evolució és una piràmide jeràrquica, amb l'ésser humà en la seva cúspide, és un concepte ideològic i no un fet científic. L'antropocentrisme no té cap base científica; és tan sols un prejudici, com ho aclareix el biòleg Paul Patton [N.T: a partir de la pàg. 45]:\n«Una de les idees errònies més difoses sobre l'evolució cerebral és que constitueix un procés lineal que culmina amb les sorprenents facultats cognitives dels humans; els cervells d'altres espècies modernes són representatius tan sols d'estadis preliminars. Tals idees han influït fins i tot en el pensament de neurocientífics i psicòlegs al comparar els cervells d'espècies diferents emprades en l'estudi biomèdic.»\nEn contra d'aquesta idea sobre la superioritat humana, que ens permet creure'ns legitimats per a disposar de les vides dels altres animals, podem objectar que els animals són individus que tenen els mateixos interessos bàsics que nosaltres i, per tant, no hi ha cap raó que justifiqui supeditar o menysprear aquests interessos davant dels nostres, atès que són els mateixos interessos.\nEls altres animals són éssers conscients i, per tant, posseeixen interessos relatius a la seva pròpia supervivència i benestar. Els humans i els altres animals sentents no som essencialment diferents en aquesta característica.\nSi un ésser pot sentir llavors és un subjecte, i no un objecte. Per això, el que és correcte és respectar-lo com a un subjecte i no tractar-lo com si fos un objecte que solament té un valor instrumental per a nosaltres.\nA més de ser iguals empíricament en el fet particular que sentim, també ho som moralment pel que fa a la consideració que mereixem. Som iguals pel que fa a l'únic requisit necessari i suficient per a ser inclòs com a membre de la comunitat moral: la sentença.\nBy Versió en català del blog Filosofia Vegana, de Luís Tovar a 13.1.16 Cap comentari:


Castells a l'antiga dins la Fira Modernista de Terrassa | La torre del Palau\nper La Torre, 12 de maig de 2014 a les 10:50 |\nUn 5 de 6 a l'antiga Foto: CDT\nEls Castellers de Terrassa van participar de la Fira Modernista i van realitzar una recreació de les estructures castelleres que es feien en època Modernista.\nAl barri de Ca n’Aurell, un cop arribats a la plaça de Progrés en cercavila, els Castellers de Terrassa van realitzar un mosaic amb forma de trencadís, que va comptar amb la col·laboració d’una bona part del públic que omplia expectant l'espai, on eren representats la Masia Freixa i el primer assaig de la colla a l’era de la Masia.\nTot seguit, va donar començament la recreació de castells de l’època, que va constar d’un pilar de quatre sense mans del segon al terç, un 2 de 6 amb figuereta a dosos i terços, un pilar de quatre a la veracreu, construccions no gaire sovintejades al món casteller actual i que la colla blauturquesa ha fet en diverses ocasions, i un 5 de 6 a l’antiga, es a dir, amb els poms de dalt formant dues estructures separades (a diferencia de com es fa ara, on les dues queden unides).\nMentre tant es repartien per la plaça uns facsímils del diari “la Veu d’Ègara”, que reproduïa les noticies i el mitjans de l’època, amb fotos i comentaris sobre el món dels castells. Per acabar un pilar de quatre deixat d'una mà un cop carregat i fent l'aleta amb les dues mans. Amb aquestes construccions, la colla acomplia el seu compromís de fer una recreació fidel de les construccions i les maneres de fer de les colles castelleres a finals del segle XIX, principis del XX.\nFira Modernista 2014 de Terrassa, Fira Modernista 2014, castellers, blauturquesa, antiga\nActuació a l'antiga\nPer Anònim el 16 de maig de 2014 a les 12:41\nhttp://www.naciodigital.cat/delcamp/diaricasteller/noticia/441/diumenge/actuacio/antiga/vilafranca A veure si l'ajuntament i els organitzadors de la fira modernista s'hi fixen una mica\nPer Joan Nieto Casanovas el 13 de maig de 2014 a les 11:37\nAl local, a la cercavila, davant del mercat?\nGran participació dels Minyons a la Fira Modernista\nPer Isidre lluçà i Casanovas el 13 de maig de 2014 a les 11:34\nSenyor Marc Llironer, pel que sembla, hauria de fer ús d'una mica d'humilitat i agraïr les aportacions i puntualitzacions que s'han fet en aquest fòrum. Que què van fer els Minyons? Una actuació de gran nivell, molt gran nivell, digna d'una Fira important per al gaudi dels terrassencs i visitants, i per a la projecció de la ciutat, com és la Fira Modernista de Terrassa, amb un cos de grallers fidelment ataviats d'època (no amb la roba d'assaig) i amb gran participació de membres de la colla, afeccionats i amics d'altres colles castelleres que es van desplaçar fins a la nostra ciutat per a participar d'aquest especial esdeveniment. A més de cedir la seva Seu social per a les visites guiades i obertes a la ciutadania, a les cantades de caramelles, la programació de concerts-vermut els dos dies de la Fira, etc. Tot això i més van fer els Minyons de Terrassa per participar d'aquesta gran diada ciutadana cultural i lúdica. Cadascú que hi participi com vulgui a la Fira Modernista, només faltaria, però si us plau, sense enredar el públic amb falses pseudo-històries... I ja com a casteller, i com a terrassenc, sap greu que a la nostra ciutat hi hagi manca de rigor i es malinterpreti la història dels castells per justificar segons què.\nGràcies al dos\nPer Marc Llironer el 13 de maig de 2014 a les 09:57\nMoltes gràcies, Javint Bosch per les teves puntualitzacions les tindrem en compte per properes vegades, no que fareim sense tu ? De tota manera si Castellers va fer una Performance em pots dir Joan, que es el que va fer Minyons ??\nPer Javint Bosch el 12 de maig de 2014 a les 14:01\nPotser haurien d'estudiar una mica d'història dels castells aquests Castellers de Terrassa, ja que, si ells us han passat tota aquesta informació, porten els papers ben mullats, i llavors la informació que transmetem als desconeixedors de la història dels castells és totalment esbiaixada. No sé qui els ha enredat d'aquesta manera, però tot el que expliqueu està plè d'incorreccions o és purament fals. El que es coneix com a primera època d'or dels castells (1851-1889), és un període temporal justament anterior a l'època modernista a catalunya (de la primera Exposició Universal a Barcelona el 1888 fins al 1920), i en aquesta època, els castells ja es realitzaven gairebé com ara: ni el cinc es feia amb dos pollegons, ni les aletes es feien amb les dues mans, etc. Ah, per cert, i el pilar de la Vera Creu, és una creació dels Bordegassos de Vilanova, colla nascuda el... 1972!!!\nPer Joan Nieto Casanovas el 12 de maig de 2014 a les 12:12\nPer fer una recreació fidel de l'època cal tenir en compte que les dones no tenien lloc als castells, per tant només hi podia haver homes a les estructures. També caldria veure si les camises de franela i de fils sintètics, els pantalons texans i les canelleres existien en aquella epoca (jo creia que ho feien amb calçons). Els mocadors castellers amb escuts,... Per tant, no crec que es pugui dir que van fer una recreació fidel de l'època, sinó, més aviat una performance. En aquella època ja s'havia canviat la forma de fer l'aleta d'aixecador i enxaneta a acotxador i enxaneta?


Barceló: 'En la Comunitat Valenciana no esperarem que la situació empitjore perquè es tracta d'evitar que el virus continue transmetent-se'\nMor Susana Zamora, regidora de l’Alcúdia de Veo\nAglomeracions en les principals zones comercials del país en el primer cap de setmana ‘nadalenc’ i de compres\nEl 90% dels residents de El Collet de Benicarló estan contagiats de coronavirus\nFerit un motorista a Betxí en xocar amb un porc senglar\nBorriana prorroga fins al 5 de gener l’exposició ‘El campanar: memòria d’una reconstrucció 1942-1945’\nRedacció - November 29, 2020 0\nL'Ajuntament ha comunicat la defunció en un comunicat a través de les xarxes socials.\nPel centre de ciutats com Madrid, València, Saragossa o Gijón es van succeir durant tota la jornada imatges de carrers replets de persones, on era pràcticament impossible mantenir la distància de seguretat.\nLa residència, de titularitat municipal, està sota vigilància de control sanitari per part de la Conselleria de Sanitat Universal i Salut Pública.\nL'home ha sigut traslladat a l'Hospital de la Plana.\nBarceló: ‘En la Comunitat Valenciana no esperarem que la situació empitjore perquè es tracta d’evitar que el virus continue transmetent-se’\nEn les pròximes hores estarà preparada la resolució de restricció de moviment entre la mitjanit i les sis del matí.\nLa consellera de Sanitat Universal i Salut Pública, Ana Barceló, ha explicat que les mesures que s’adoptaran estos pròxims dies estan preses d’acord amb les dades epidemiològiques dels últims dies. Així, ha declarat que “estes restriccions de mobilitat responen a estudis epidemiològics, no tenen a veure amb la política, ja que el principal objectiu és protegir la salut de tota la població”.\nAna Barceló ha afegit que “la Comunitat Valenciana no vol esperar que la situació empitjore i no demorarem esta decisió perquè es tracta d’impedir que el virus continue transmetent-se”.\nA més, Barceló ha incidit en què “no volem esperar a tindre una situació que ens porte a actuar de forma més onerosa per a la ciutadania i per a l’economia”.\nTal com ha assenyalat la consellera, les dades epidemiològiques demostren un avanç dels contagis, ja que “en dos setmanes, ha augmentat un 45% la incidència i que, al llarg del mes d’octubre, les persones hospitalitzades han crescut un 97%, i les persones ingressades en UCI, un 65%”. “Hem arribat a 2.189 hospitalitzats, en les últimes hores tenim 766 persones ingressades. Arribem a 386 persones en UCI, hui tenim 117 en l’UCI, per la qual cosa estem encara lluny dels pitjors moments de la pandèmia, però no volem tornar a aqueixa situació”.\nMarc legal per a la restricció de moviment\nEl president de la Generalitat, Ximo Puig, ha encarregat a l’Advocacia de la Generalitat i a la Conselleria de Sanitat Universal i Salut Pública l’elaboració d’una resolució que establisca la restricció de mobilitat nocturna en tota la Comunitat Valenciana, entre la mitjanit i les sis del matí.\nEn les pròximes hores estarà ultimada esta resolució, que serà remesa al Tribunal Superior de Justícia de la Comunitat Valenciana (TSJCV) per a la seua validació, amb la finalitat que puga fer-se efectiva en els primers dies de la setmana pròxima, ha precisat el president, que ha remarcat que s’informarà, en qualsevol cas, a la ciutadania amb temps suficient sobre l’entrada en vigor d’esta nova mesura de prevenció que s’estendrà fins al dia 9 de desembre.\nTal com ha explicat el president, en aqueixa franja horària només podran transitar pel carrer aquelles persones que vagen a treballar, que tinguen una urgència mèdica o que es desplacen per a atendre persones dependents. La mesura busca limitar el principal focus de contagis: les reunions de caràcter social, els botellons i les festes privades, que atempten contra la salut del conjunt de la ciutadania.\nEl passat dia 10 de novembre es van complir setanta-cinc anys de la col·locació de l'última pedra del campanar de Borriana.


malgratcomunicacio.cat - Portal multimèdia de l'Ajuntament de Malgrat de Mar - L'Ajuntament invertirà més de 13.000 euros en la neteja de pintades\n22-08-2018 / 10:00:38\n22-08-2018 / 12:41:30\nLes actuacions de neteja es duran a terme en diferents indrets del poble. A la plaça de l'Església s'hi netejarà la tarima, la font i el mobiliari urbà; al Passeig de Mar s'actuarà en bancs, baranes, cartells i papereres; i al Parc de Can Campassol, es netejaran els jocs infantils, els espais i els lavabos. També es rentaran les façanes de l'Arxiu Municpal, l'ascensor inclinat, la Biblioteca La Cooperativa, el Centre Cultural i el Mercat Municipal, els passos soterranis del Passeig de Mar, els plafons digitals d'informació al carrer i les minideixalleries.\nMireia Castellà, regidora d'Urbanisme, Obra Pública, Serveis, Activitats i Medi Ambient, ha recordat que per lluitar contra les pintades cal "netejar constantment, buscar espais alternatius per tal que els joves puguin expressar-se i treballar la vessant social i educativa i intentar fer campanya en escoles i instituts". Castellà també ha avançat que des de l'Ajuntament es vol ajudar als propietaris d'aquelles façanes que han estat pintades. En aquest sentit, la regidora diu que "ja s'han iniciat converses amb especialistes per donar llum a la neteja de pintades de les façanes privades del municipi" perquè, afegeix Castellà, "l'Ajuntament no assumeix aquest cost i és un problema pel privat", que ha d'assumir el 100% de la despesa.\nLa contractació del servei de neteja de grafits, pintades i tags en façanes, mobiliari i equipaments municipals ha estat aprovada aquest dimarts per la Junta de Govern Local, formada per JXM, ERC, PDeCAT i CUP.\nPintada en una de les papereres de la plaça de l'Església\npintades Mireia Castellà neteja


Acompanyar els joves en camí, amb Nubar Hamparzoumian | Catalunya Religió\nDia: Dijous, 22 d'abril\nEl Casal Loiola inicia aquesta setmana un cicle de xerrades sobre les Preferències Apostòliques Universals de la Companyia de Jesús. Durant quatre sessions que s’oferiran online i obertes a tothom, el Casal Loiola presenta aquesta iniciativa que ens ajudarà a conèixer les quatre àrees vitals a les quals la Companyia de Jesús ha decidit prestar especial atenció al llarg dels propers anys.\n(Per saber-ne més: El Casal Loiola aprofundeix en les Preferències Apostòliques Universals)\nDes de que es van presentar les Preferències Apostòliques Universals, el febrer de 2019, la Companyia de Jesús ens convida a aprofundir més en elles i posar-les en pràctica a les nostres activitats i institucions. Ofereixen un horitzó, un punt de referència, que ens uneixen en la missió i signifiquen una inflexió, en la direcció que marca l’Evangeli. Aquesta iniciativa que ens presenta ara el Casal Loiola respon a aquesta voluntat d’aprofundir en el coneixement de cadascuna de les preferències apostòliques i també la manera com la Companyia de Jesús hi està treballant.\nEl proper dijous, 22 d’abril, Nubar Hamparzoumian SJ parlarà sobre “acompanyar els joves en camí”\nEl delegat del sector social de la Companyia de Jesús a Espanya, Luis Arancibia, serà l’encarregat d’abordar, el 29 d’abril, la preferència apostòlica que ens interpel·la a “caminar amb els exclosos”, des de la reconciliació i la justícia.\nLa tercera xerrada estarà dedicada a la cura de la casa comuna, i anirà a càrrec del jesuïta català Xavier Melloni SJ. Serà el 6 de maig.\nFinalment, tancarà el cicle Carles Marcet SJ, el 13 de maig, amb una xerrada sobre el camí cap a Deú a través dels Exercicis Espirituals i el discerniment.\nQuè implica el nou ministeri de catequista? “Demanem a Sant Anastasi que ens ajudi en la nostra vida cristiana”\n'Temps de flors' arriba a Salesians Girona Himne al Senyor, rei de l'univers


La planta en perill d’extinció sèseli del Cap de Creus multiplica per quatre la seva presència - Blog CREAF\nEl Departament d’Acció Climàtica, Alimentació i Agenda Rural ha confirmat la presència de noves localitats de Seseli farrenyi a la zona de la Reserva Natural Integral del Parc Natural de Cap de Creus. Aquesta troballa fa que la població hagi multiplicat per quatre el nombre total de plantes, passant de les 199 localitzades l’any 2020 a les més de 838 censades l’any 2021. La bona notícia és doble: a més del creixement de la població, després de set anys de prospeccions i treball de camp realitzats per la Sandra Saura Mas, investigadora del CREAF i UAB, s’ha trobat una població reproductora de Seseli farrenyi on s’han identificat plantes florides i de diferents mides i edats. Aquesta planta és una de les espècies de flora endèmiques en perill d’extinció més amenaçada de Catalunya i la seva extinció comportaria la pèrdua planetària de l’espècie, perquè no s’ha descrit enlloc més del món.\nL’estudi i mostreig realitzat l’any 2021 pel CREAF s’emmarca en l’Estratègia de conservació del Parc Natural de Cap de Creus, que ja fa més de 10 anys que s’ocupa del seguiment de l’estat de conservació d’aquesta espècie amenaçada. L’equip tècnic del Parc i el Servei de Fauna i Flora s’han encarregat de coordinar i fer possible les accions de gestió i seguiments d’aquesta espècie amenaçada i protegida.\nLa investigadora Sandra Saura Mas durant una de les jornades de treball de camp al Cap de Creus amb la sèseli.\nLa sèseli de cap de Creus és una espècie de planta en perill crític d’extinció i la planta endèmica més amenaçada de Catalunya que creix exclusivament en aquest espai protegit\nSeseli farrenyi és una herba perenne de 6-30 cm d’alçada, glabra (sense pèls), glauca (de color blau verdós), ramificada des de la base i amb conjunts de flors blanques i petites en forma d’umbel·la. Es troba principalment en hàbitats de penya-segats amb vegetació de les costes mediterrànies amb Limonium spp. endèmics, un hàbitat també catalogat en l’àmbit europeu com a hàbitat natural d’interès comunitari (HIC 1240, segons la Directiva 92/43/CEE – 1992).\nLa sèseli del Cap de Creus viu en zones molt rocoses com els penya-segats i ocupa fins al més remot forat.\nEl cap de Creus, i tota la zona de Catalunya amb influència del mar Mediterrani, es troben dins el hotspot (o punt calent) de biodiversitat de la conca mediterrània. La conca mediterrània és el segon hotspot de biodiversitat més gran del món. Els hotspots o punts calents de biodiversitat de la Terra es caracteritzen per tenir un elevat nombre de plantes endèmiques i alhora ser zones molt amenaçades per factors humans. El Parc Natural de Cap de Creus es caracteritza per tenir un alt nombre de plantes singulars com diverses espècies d’ensopegueres (Limonium geronense, Limonium tremolsii), falgueres com Asplenium marinum o l’olivella (Cneorum tricoccon), entre d’altres. Les plantes són un dels grups més vulnerables al canvi global i, per aquest motiu, l’estat de les seves poblacions és una de les principals preocupacions de la UICN (Unió Internacional per a la Conservació de la Natura). Després d’anys de seguiment de les mateixes poblacions, amb l’esforç de noves prospeccions, s’han pogut trobar nous indrets on, fins a l’actualitat, no havien estat descrites.\nDesprés d’anys de seguiment de les mateixes poblacions s’han pogut trobar nous indrets on, fins a l’actualitat, no havien estat descrites.\nEn el cas concret de la sèseli del Cap de Creus, des de l’any 1999 s’havia constatat una reducció poblacional que ha arribat a ser d’un 90%. La troballa no millora la situació de les poblacions de la planta ja conegudes, però implica un augment del nombre total de plantes. Ara, cal continuar actuant de manera efectiva per garantir la supervivència de les poblacions conegudes i salvar-les de les possibles amenaces que podrien fer que l’espècie desaparegués. I també cal continuar les prospeccions i el seguiment per aprofundir i renovar el coneixement sobre la distribució d’aquesta planta. Aquest cas és un exemple que l’esforç i els recursos per a la prospecció i el seguiment de flora i fauna amenaçades és clau per a la conservació.\nUn estudi publicat recentment a la revista PNAS conclou que els boscos han ajustat la seva manera de créixer davant el canvi climàtic: només aprofiten\nVeronica Couto Antelo\t30 d'agost de 2019\nEl saltamartí Saga pedo és una espècie amenaçada al nostre país, que només s’ha vist en onze ocasions des dels anys 40. Recentment, un equip\nVeronica Couto Antelo\t28 de juliol de 2017\nEl foc promou que en molts ecosistemes hi hagi més varietat d’espècies animals i vegetals, perquè crea una major diversitat d’ambients per viure. Aquest efecte\nVeronica Couto Antelo\t24 de març de 2017


La llibreria Baobabooks obrirà aviat!\nEstem esperant impacients per omplir els nostres prestatges virtuals de llibres escrits per VOSALTRES.\nInscriviu-vos per accedir ràpidament i llançar actualitzacions\nGràcies per inscriure-us! Tot el que vam prometre us serà enviat aviat\nGràcies per inscriure-us!\nTot el que vam prometre us serà enviat aviat


Normes bàsiques d'accessibilitat\nNORMES BÀSIQUES D'ACCESIBILITAT\nTambé hem volgut ser solidaris amb les persones que puguen tindre alguna dificultat per a navegar per internet i visualitzar la web. Així, per a ajudar-los un poc, hem tractat de complir algunes recomanacions bàsiques de Web Accessibility Initiative (WAI) i del World Wide Web Consortium (W3C):\nProporcionar alternatives de text per a qualsevol contingut que no és de text perquè puga ser canviat en altres formes que la gent necessite, com a lletra gran, braille, el llenguatge, els símbols o un llenguatge més senzill.\nPer a ampliar la lletra, utilitza la roda del ratolí, mantenint el botó Control (Ctrl)\npolsat o bé polsa (Ctrl i la tecla +). Per a disminuir la lletra (Ctrl i la tecla -)\nTotes les fotos contenen tant "alt" com "title" per a millorar l'accessibilitat tant a persones com a robots i altres dispositius de lectura de pàgines web, explicant amb paraules el contingut de les imatges.\nCodi validat segons estádares W3C: Hem validat el codi de les pàgines perquè complisca amb la normalització W3C i siga fàcilment llegible pels robots i altres dispositius d'ajuda o interpretació.\nLa norma diu: Tot document ha de poder ser llegit sense fulls d'estil o amb\naquelles que l'usuari puga estar utilitzant, en funció de les seues pròpies necesitats.\nTota la web està realitzada en llenguatge xhtml i full d'estil css no obstant això també pot ser vista sense full d'estil i és perfectament comprensible.\nS'ha optimitzat el "anchor text" dels enllaços. És a dir, abans de fer clic en un enllaç, un text ens proporciona informació sobre el que trobarem allí, si així es requerix. A més quan l'enllaç obrirà en finestra nova, un missatge avisa d'això.\nS'ha triat cuidadosament el títol de cada pàgina i la seua descripció perquè definisquen específicament la dita pàgina.\nEls vídeos s'han subtitulat com a alternativa per a les persones que presenten dificultats amb l'oïda. També se'ls ha afegit una explicació amb text que descriu el\nvídeo i s'inclouen els diàlegs en format de text pla perquè puguen ser llegits pels robots o mecanismes especials quan no es pot veure la imatge o escoltar el so.\nLa web es veu correctament en els navegadors Mozilla FireFox, Safari, Opera, Camino, Internet Explorer... i en els sistemes operatius Lliurex, Windows PC i Mac.\nHi ha alguns elements que poden requerir Flash Player pel que s'inclou un enllaç en el lloc, per a descarregar-ho en cas de no tindre-ho. Descarregar Flash player


Aftes en el pacient pediàtric, quin és l'origen? - Dr. BOJ - Clínica Dental d'Odontopediatria a Barcelona\nClínica Boj » Blog-ca » Aftes en el pacient pediàtric, quin és l’origen?\nAftes en el pacient pediàtric, quin és l’origen?\nLes aftes orals, que afecten amb freqüència a nens i adolescents, són un motiu de preocupació freqüent en les famílies.\nPublicat el: May 27, 2021\nLes aftes orals són lesions elementals elevades, de contingut líquid, clar, que es localitzen en l’epiteli i que generalment no deixen cicatriu.\nL’etiologia encara continua sent desconeguda. Se li atribueix una causa multifactorial i alguns autors parlen d’una possible base genètica i història familiar. D’altra banda, existeixen diferents factors predisponents que s’han de tenir en compte com:\nFactors locals. Presència de vores tallants, maloclusió dental, aparatologia d’ortodòncia, tècnica de raspallat i estat del raspall.\nAfeccions gastrointestinals. Patologies com la enteropatia celíaca, colitis ulcerosa, malaltia de Crohn i gastritis associada a infecció per helicobacter pylori. És important tenir en compte que tots aquests quadres poden anar acompanyats per aftes i es caracteritzen per presentar anèmia.\nDeficiències hemàtiques (dèficit de ferro, vitamina b12, àcid fòlic i zinc). És a dir, totes les patologies que cursin amb deficiència en l’absorció intestinal es relacionaran amb la presència de aftes.\nFactors psicològics. L’ansietat, la rigidesa, la inflexibilitat, i les conductes repressives han estat associades amb l’aparició d’episodis de aftes recidivants.\nSe suggereix que, davant la presència d’un pacient amb aftes de repetició, el dentista pediàtric investigui sobre els factors locals i generals que es relacionin amb ella per a eliminar-los, a més d’informar correctament el pacient infantil de la seva condició, especialment posant l’accent en el fet que no és contagiós i que no ha de confondre’s amb l’herpes simple.\nÉs important que el diagnòstic de aftes recurrents no es confongui amb la estomatitis aftosa, que és un quadre freqüent en la infància i en l’adolescència amb una gran predilecció pel sexe femení. Aquesta patologia constitueix un motiu d’urgència en la consulta infantil fonamentalment en el primer episodi de presentació, amb úlceres múltiples, de petita grandària que creguin gran sensació dolorosa, semblant a la d’una cremada. Aquesta patologia oral remitent espontàniament en 7-10 dies, i si l’úlcera de l’afta no desapareix després de 2-4 setmanes generalment s’ha de descartar la seva possible associació amb malalties sistèmiques subjacents.\nL’àcid hialurònic, com a cicatritzant, escurça la durada del quadre, però sense actuar directament sobre el dolor. Els fàrmacs tòpics o sistèmics antiinflamatoris, i en concret els corticoides, són els indicats a causa del caràcter inflamatori i dolorós del procés. Per tant, a més d’una intervenció primerenca de l’odontopediatra, que és fonamental, els esteroides tòpics utilitzats durant un curt període de temps són segurs i s’utilitzen com a primera línia de tractament.


El Restaurant " El Casot " de Marganell celebra el tercer concurs de calçots - Castellvilarenc.info\nEl Restaurant ” El Casot ” de Marganell celebra el tercer concurs de calçots\nby Redacció 9 de març de 2015 9 de març de 2015\nFoto . Rest El Casot\nAquest diumenge, 8 de març, El restaurant “ El Casot de Marganell 3r CONCURS DE MENJAR CALÇOTS amb un gran èxit de participació. El guanyador del concurs, que també ho va ser en l’edició anterior, en Laio Mancera de Sant Vicens de Castellet, es va menjar 1885 grams de calçots, 115 calçots en total, superant així, en escreix, el seu propi rècord de l’any passat.\nEn Francesc Jané amb 1550 grams i l’Ivan Granero amb 1500 grams, van ser el segon i tercer classificat, respectivament.\nEls organitzadors del concurs estan molts contents amb els resultats i la participació, i feliciten al guanyador i donar les gràcies a tots els participants, als que emplacen en la convocatòria del proper any 2016.\nTaggedCalçotada PopularConcurs de Calçots\nNavarcles acollirà un músical en benefici per ” Un bri d´esperança per la Cristina


(S'ha redirigit des de: Buteo buteo)\nAl vol, Devon, Anglaterra\nVerd fosc: Present tot l'any\nL'aligot comú (Buteo buteo) mesura de 51 a 56 cm de llargària. Els adults generalment són de color marró fosc i tacats de blanc per sota. De vegades es veuen en petits grups. En ple vol, les ales són amples, i quan s'han desplegat, fan més d'un metre d'envergadura. Tal com fan els seus parents el falcó, el xoriguer, el milà negre, el milà reial i l'esparver vulgar, també aprofita els corrents d'aire per volar sense perdre altura. El seu nom científic prové del llatí buteo, que significa "aligot". També es coneix com a aligany o falcó reial a les Balears.[cal citació]\n↑ Atles dels ocells nidificants de Catalunya 1999-2002 - Aligot comú SCOC, - Mapes de distribució a Catalunya (català)\nObtingut de «https://ca.wikipedia.org/w/index.php?title=Aligot_comú&oldid=21907261»\nLa pàgina va ser modificada per darrera vegada el 2 set 2019 a les 00:19.


“Un espectacle de titelles, música i colors per fer viatjar als més menuts pel món de les emocions.”\nEl color groc vol dir que estàs content. El blau és la tristesa, el vermell és la ràbia, el negre la por, el verd... Quin embolic! Cada color representa una emoció, però per entendre-les cal posar-les en ordre.\nUna coproducció de Tutatis i Transeduca que compta amb dues actrius, dues titelles (el Monstre i la Nena) i un garbuix d’emocions!


Tallat durant mitja hora l'accés nord de l'autopista AP-7 a Vilafranca\nUn moment del tall de l’accés a l’autopista AP-7 al nord de Vilafranca del Penedès.\n15/10/2019 - 17:39h\nAproximadament un centenar de persones han començat, aquest dimarts a mitja tarda, una marxa lenta a peu pel centre de Vilafranca i que després de caminar per l’avinguda de Barcelona en sentit nord ha acabat inicialment a la variant de la carretera N-340, que ha quedat tallada al trànsit en els dos sentits.\nAl cap d’uns minuts, els manifestants que protestaven contra la sentència del procés s’han dirigit a la rotonda viària d’accés a l’autopista AP-7, i aquest ha quedat tallat al trànsit tant de sortida de la via ràpida com per als vehicles que hi volien accedir en sentit Barcelona.\nAquesta acció de protesta, vigilada d’a prop per agents dels Mossos d’Esquadra, s’ha allargat durant una mitja hora i ha provocat algunes retencions de vehicles a la zona.\nLa comitiva de manifestants ha sortit des de la plaça de la Vila a quarts de sis i ha començat a caminar pel centre de la població en direcció a l’avinguda de Barcelona, cosa que ha provocat l’alentiment del trànsit a l’indret.\nLa marxa ha estat vigilada en un principi per efectius de la Policia Local de Vilafranca i ha arribat a la variant de l’N-340, carretera estatal que ha quedat tallada al trànsit uns minuts.\nPosteriorment, com apuntàvem, els manifestants han decidit tallar el vial d’accés a l’autopista AP-7. La protesta ha finalitzat cap a les 18.45h i els manifestants han tornat a peu cap al centre de Vilafranca.


Marta Torrejón fa història | Futfem.cat\nMarta Torrejón fa història\nLa defensa mataronina del Barça es converteix en la futbolista amb més internacionalitats amb la selecció espanyola\nL'últim amistós de la selecció espanyola absoluta contra el Brasil no va servir només com a preparació per a l'Europeu d'aquest estiu als Països Baixos. Marta Torrejón va fer història convertint-se en la futbolista amb més internacionalitats amb Espanya. En concret, la defensa mataronina del Barça va disputar, contra el Brasil, el seu partit número 72 amb la 'Roja'.\nAmb 27 anys, la futbolista ha superat Arantza del Puerto (71) que tenia aquest rècord des del 2015. Des que va debutar contra Anglaterra l'any 2017, Torrejón ha aconseguit 43 victòries, 15 empats i 14 derrotes amb Espanya i la xifra seguirà pujant en els pròxims mesos amb l'Europeu a la vista. De fet, la mataronina és una de les peces claus a la defensa de Jorge Vilda i una de les capitanes de la selecció. A més, durant els 10 anys que ha vestit la 'Roja' ha marcat 9 gols.\nAl rànquing trobem jugadores ja retirades com Mar Prieto (65) i Rosa Castillo (57), però també futbolistes que competeixen actualment amb Espanya com són la blaugrana Ruth García (52), l'ex del Barça, Sonia Bermúdez (63) l'ex de l'Espanyol, Vero Boquete (62) i Silvia Meseguer (50).\nEtiquetes Barça\tSelecció Espanyola


Una nova manera d’acollir, d’anunciar i d’acompanyar – Arquebisbat de Tarragona\nUna nova manera d’acollir, d’anunciar i d’acompanyar\nPàgina d'inici / Una nova manera d’acollir, d’anunciar i d’acompanyar\nEls propers dies 5 i 6 de juliol el Secretariat Interdiocesà de Catequesi de Catalunya i les Illes Balears (SIC), organitza a Barcelona les XVIII Jornades Interdiocesanes de Responsables de Catequesi, amb el títol: «La catequesi, al cor de la comunitat».\nEn el programa s’assenyala que «és molt evident que no vivim una època de canvis, sinó un canvi d’època que ha afectat profundament les nostres comunitats parroquials (…). En conseqüència, el canvi no pot ser únicament de mètode catequètic, sinó que cal una nova manera d’acollir, d’escoltar, d’anunciar i d’acompanyar; i això no afecta solament a la catequesi, sinó també a tota la comunitat, a tota la parròquia. Aquestes jornades ens ajudaran a descobrir que el lloc natural de la catequesi està al cor de la comunitat parroquial».\nLes Jornades, que tindran lloc al Seminari Conciliar de Barcelona, comptaran amb la ponència de Mn. Emili Marlés, rector de la Parròquia de Sant Cugat del Vallès, sobre el tema «Una catequesi evangelitzadora per a una parròquia en sortida» i diverses experiències procedents de la diòcesis de Cremona, a Itàlia; de Getafe, Barcelona i de la nostra arxidiòcesi, amb el cas concret de la Parròquia de Santa Maria de Montblanc.\nMés informació i inscripcions, fins el dia 30 de juny, al web del SIC.\nCelebració d’enviament missioner al CamerunNotícies\nCarta dominical «La fe»Notícies


Este es el ministro valenciano que repite en el Gobierno\nEl valencià José Luis Ábalos ocuparà el Ministeri de Transport, Mobilitat i Agenda Urbana\nEl valencià José Luis Ábalos seguirà en el Govern de Pedro Sánchez com a ministre, encara que les seues competències seran pràcticament les mateixes la seua cartera deixarà de ser la de Foment, aquesta canvia de nom i passa a denominar-se Ministeri de Transport, Mobilitat i Agenda Urbana.\nAltres ministres que repeteixen\nFernando Grande-Marlaska, ministre de l’Interior, i Reyes Maroto, ministra d’Indústria, també continuaran al capdavant de les seues respectives carteres en el Govern de coalició.\nIsabel Celaá, responsable de la cartera d’Educació i Formació Professional, i Pedro Duque, ministre de Ciència, també mantindran els seus càrrecs en el nou Executiu de coalició.\nMaría Jesús Montero serà la nova portaveu de l’Executiu i retindrà la cartera d’Hisenda.\nLa sorpresa, 4 vicepresidències, tres liderades per dones\nEl nou Govern central tindrà quatre vicepresidències, tres d’elles ocupades per dones i la quarta pel líder de Podemos, Pablo Iglesias.\nCarmen Calvo serà la vicepresidenta primera del Govern de coalició que presidirà Pedro Sánchez, amb competències en Memòria Democràtica. Fuentes de Moncloa han avançat que Calvo serà la “vicepresidenta de Presidència i Relacions amb les Corts, assumint a més les competències en matèria de Memòria Democràtica”.\nNadia Calviño serà vicepresidenta econòmica. La vicepresidència que dirigirà Pablo Iglesias serà la Vicepresidència de Drets Socials. Finalment, la ministra Teresa Ribera serà la quarta vicepresidenta, ella estarà al capdavant de la Vicepresidència de Transició Ecològica i Repte Demogràfic.\nÁbalos: L’Estat d’Alarma pel coronavirus s’estendrà més de 15 dies


3.- L’orientació acadèmica i professional, que pretén orientar els alumnes en les diferents etapes del seu procés d’ensenyament. En aquest cas, les diferents activitats es troben recollides al Pla d’Orientació Acadèmica i Professional.\nDes del Departament d'Orientació considerem que és molt important tenir unes bones tècniques i hàbits d'estudi les quals faciliten l'aprenentatge dels fillets i filletes. Aquí podeu trobar material sobre organització i tècniques d'estudi.\nPresentació tècniques d'estudi.ppt\nAqui podeu trobar enllaços referents a les principals associacions i l'enllaç del servei d'atenció a la diversitat.\nAssociació TDAH Balear\nAssociació Balears de Dislèxia\nAssociació TEA Menorca\nAssociació d'Altes Capacitats Illes Balears


El GOB envesteix contra la «suposada estratègia de turisme sostenible del Govern»\nL'entitat de defensa de la naturalesa GOB envesteix contra l'estratègia de turisme sostenible del Govern a qui acusen d'haver-la presentada «només a les fires turístiques».\n«L'estratègia s'ha fet sense cap tipus de participació i és un objecte més del pla de màrqueting verd que impulsa l'Agència del Turisme de les Balears (ATB) sense cap fita clara ni objectiu que es pugui complir», ha denunciat el GOB.\nA més, l'entitat presenta 7 punts sobre l'estratègia del Govern que denuncien «només fa que vendre més producte turístic augmentant la pressió que l'economia turística té sobre aquestes illes, agreujant les conseqüències negatives socials, econòmiques i ambientals que genera, sense posar-hi cap límit».\n1. És un pla de marketing verd. Amb frases com "Impuls de segments i productes turístics no estacionals"; "Paquetitzar el producte ja existent de temporada d'hivern per a la seva venda a l'exterior i promoció dels productes turístics diversificats fora de temporada d'estiu"; "mantenir i/o optimitzar els canals de promoció i comercialització més eficaços per a cada producte turístic i per a cada illa", i un llarg etcètera queda clar que es parla en clau de marketing turístic, no de desenvolupament sostenible.\n2. Eslògans buits. Aquesta estratègia o pla no és més que la continuïtat de la campanya de «Benvingut Turisme sostenible» llançada al juliol 2016. Una proposta buida de contingut que pretén narcotitzar amb eslògans verds i positius la situació de saturació turística sense precedents que vivim sense capacitat ni voluntat de posar-li límits, ans al contrari, vendre nous productes sota l'eslògan de la sostenibilitat.\n3. Falten indicadors. La Conselleria de Turisme va editar al 2003 "La mesura de la sostenibilitat del turisme a les Illes Balears", publicació que va ser segrestada quan va entrar el govern de Jaume Matas. L'Estratègia proposa "desenvolupament d'un Sistema d'Indicadors de Sostenibilitat". El sistema d'indicadors ja està treballat, el que falta és mantenir-los i garantir la seva continuïtat perquè són la base d'un diagnòstic veraç i continuat que permeti planificar certament el futur del sector turístic.\n4. ECOTUR encara es viu? La Conselleria de Medi Ambient segueix alimentant un zombi que és el programa ECOTUR, nascut el 1997, a qui l'Estratègia no fa cap mena de referència. O es cancel·la el programa ECOTUR, o es recull en l'Estratègia, però no fer-ho es comprovar la descoordinació que es viu entre Medi Ambient i Turisme.\n5. Han davallat els EMAS. Només hi ha 44 entitats certificades amb EMAS a les Illes Balears i aquesta xifra ha davallat des de 2015 (any de començament del pacte).\n6. Cap fita, cap objectiu. L'estratègia no es marca ni una sola fita, ni un sol objectiu que es pugui acomplir. Per tant, la seva sola presentació ja és un frau.\n7. Ens falten 7 institucions. Porta 8 logos a la seva portada, però la incidència de les Conselleries de Medi Ambient, de Territori i els 4 consells insulars costen de veure. És un pla que flota per sobre de la realitat existent i del marc de competències en medi ambient que tenen aquestes 8 institucions.\nD'altra banda, el GOB ha remès aquest dimecres un escrit de denúncia a l'Agència de Disciplina Urbanística del Consell de Mallorca perquè verifiqui la legalitat urbanística de l'aparcament d'Es Trenc. Des de l'entitat ecologista han explicat que després de consultar la documentació a exposició pública de l'avantprojecte tenen «dubtes» que s'ajusti a la legalitat.\nPer això, també han remès una instància a l'Ajuntament de Campos perquè els remeti una còpia de la llicència d'activitats de l'aparcament i un escrit a la Demarcació de Costes perquè es determini la legalitat d'aquest. «Som conscients que la documentació que hem sol·licitat, si ens la remeten, arribarà tard, quan el Parlament ja hagi aprovat la llei. Consideraríem una gravíssima irresponsabilitat que els partits impulsors del manteniment de l'aparcament no hagin verificat prèviament i sense cap tipus de dubtes que la instal·lació s'ajusta a la legalitat», han lamentat.\nAquest dimecres horabaixa es reuneix la Comissió de Medi ambient per dictaminar sobre el projecte de llei i, una vegada més, el GOB ha instat a MÉS i el PSIB a «no permetre el manteniment del que és, sens dubte, un dels impactes més greus de l'espai protegit».\n@ex-soci: al GOB li passa el mateix que a molts de noltros. Simplement no veim gaires canvis entre aquest govern i l'anterior del PP\nPer a ex-soci,\n1.- Jo mes sent bastant més fotut quan me fa una malifeta un germà meu que no quan la'm fa un extern.\n2.- Estau gaire segur de que ses manifestacions del GOB,i molt especialment sa de 2007, no hagin estat claus per fer perdre el PP i que formassin govern els diversoso pactes de "progrés?\n3.- Responent s'anterior pregunta jo mateix diré que crec que, sense ses mobilitzacions populars organitzades pel GOB i per s'Assemblea de docents, etc., es qui ara governen no haurien governat mai.\nPer Ex-soci, fa mes de 3 anys\nAl GOB li agrada que governi.el PP. Amb ells no és tan intransigent.


Quatre escoles de l'Alt Empordà s'impliquen en un projecte solidari de la Fundació Salut Empordà - Empordà\nQuatre escoles de l'Alt Empordà s'impliquen en un projecte solidari de la Fundació Salut Empordà\nVoluntaris de l'ONG porten material a una escola senegalesa gràcies als alumnes de l'Armentera, Sant Pere, el Far i Vilabertran\nEMPORDA.INFO 24.02.2020 | 12:40\nEls preparatius del material que ha d'arribar a Senegal. FUNDACIÓ SALUT EMPORDÀ\nEls preparatius del material que ha d'arribar a Senegal.\nSalut Empordà Cooperació (SEC), l'ONG de la Fundació Salut Empordà, encara la recta final del Projecte Kolda, que aquest curs escolar ha dut a terme juntament amb les escoles de l'Armentera, Sant Pere Pescador, el Far d'Empordà i Vilabertran amb l'objectiu de posar en contacte infants de realitats diferents a partir d'un treball cooperatiu. Finalment, per problemes logístics, aquesta iniciativa no s'ha pogut dur a terme a la població de Kolda i els beneficiaris seran els nens i nenes del centre escolar de Marda, situat al nord del Senegal.\nAquest projecte incloïa diverses fases. D'una banda, en els propers dies, el SEC enviarà al continent africà el material i el mobiliari escolar que ha recollit gràcies a la col·laboració dels alumnes d'aquestes quatre escoles de l'Alt Empordà i a les donacions de particulars. En total, s'han aconseguit 2 metres cúbics de motxilles, estris de treball, taules i cadires.\nEstà previst que aquest material arribi al seu destí a finals del mes de març, quan professionals sanitaris de la ONG es desplaçaran fins a Senegal i aprofitaran per impartir formació de mesures higièniques universals i higiene bucal als mestres, alumnes i pares de l'escola de Marda. A més, faran entrega de 400 raspalls de dents de bambú i tubs de pasta dentífrica als nens i nenes del centre.\nEl Projecte Kolda també portarà en els propers dies una ambulància per al dispensari de Marda, per tal que els professionals sanitaris puguin fer el transport d'embarassades fins a l'hospital més proper, que és a 80 quilomètres, amb més seguretat i rapidesa de com ho fan ara.\nFinalment, els cooperants del SEC aprofitaran el viatge al Senegal per entregar un ecògraf portàtil al consultori de Thillé-Boubacar, una aportació que havia quedat pendent després de l'estada el primer trimestre del 2019 en aquesta població.\nQuan els voluntaris de Salut Empordà Cooperació tornin del Senegal, faran l'activitat de retorn amb les quatre escoles de l'Armentera, Sant Pere Pescador, el Far d'Empordà i Vilabertran perquè els nens i nenes de l'Alt Empordà visualitzin l'impacte que ha tingut el seu esforç en aquesta comunitat senegalesa.\nA més de la recollida de material i mobiliari escolar, des del mes de setembre que els alumnes d'aquests quatre centres de la comarca han estat en contacte amb els estudiants senegalesos. S'han intercanviat cançons, dibuixos, contes i vídeos per treballar-ho com a complement a la programació diària. L'objectiu del Projecte Kolda era que els estudiants d'un i altre continent coneguin altres realitats del món i s'acostin a noves llengües, les bases per a despertar la seva consciència solidària.


El CEUCAT es reuneix amb el CNJC per acostar posicions — Consell de l'Estudiantat de les Universitats Catalanes. CEUCAT — UPC. Universitat Politècnica de Catalunya BarcelonaTech.\nSou a: Inici » Notícies » El CEUCAT es reuneix amb el CNJC per acostar posicions\nAvui el President del CEUCAT i el President del CNJC s'han trobat al rectorat de la UPC per presentar ambdues entitats i parlar sobre la resolució que va aprovar la XXXIV assemblea ordinària del CNJC sobre el CEUCAT.\nLa reunió, que també ha comptat amb la presència del vicepresident del CEUCAT, ha començat amb una presentació tant del CEUCAT, en què s'ha explicat la memòria del CEUCAT i com funciona aquest organisme. Per altra banda s'ha presentat el Consell Nacional de Joventut de Catalunya (CNJC), el seu funcionament i les accions que duu a terme.\nSeguidament el President del CEUCAT ha defensat la tasca del CEUCAT tot desmentint les acusacions formulades pel CNJC en la seva resolució sobre el consell, tot destacants que:\nEl CEUCAT es va crear de forma pactada i a iniciativa dels estudiants amb l'acord unànim d'òrgans com la Comissió d'Estudiants del CIC, la Conferència General del CIC (en els quals participa el CNJC i les associacions d'estudiants), així com de la Comissió d'Afers Estudiantils del CIC i la Junta del CIC.\nEl CEUCAT fomenta la participació democràtica i organitzada de l'estudiantat a través dels consells d'estudiants de cada universitat, i ha impulsat la creació d'aquests òrgans a les universitats on mancava (UOC, URL i UAB). És precisament el posicionament d'aquests òrgans el que els seus respectius presidents traslladen al plenari del CEUCAT a l'hora de prendre decisions, evitant així que es prenguin decisions de forma individual.\nEl President del CEUCAT ha demanat al CNJC que retiri o esmeni la resolució, i l'ha convidat a mantenir el contacte amb el consell per tal d'establir lligams entre els dos òrgans en aquells assumptes que afectin la joventut universitària. També l'ha convidat a prendre part en els assumptes d'actualitat que poden tenir un gran impacte en els joves: preus i beques universitàries.


Els Mossos investiguen l'agressió a Waka Sabadell - Diari de Sabadell\nEls Mossos investiguen l'agressió a Waka Sabadell\nDos nois que dissabte intentaven colar-se a la discoteca Waka Sabadell han denunciat els agents de seguretat del local després que aquests els agredissin quan els van enxampar. Segons es pot observar en un vídeo difós a les xarxes socials, tres agents de seguretat propinen diversos cops i puntades de peu contra els dos joves quan detecten que estaven entrant al recinte saltant una tanca posterior.\nLes víctimes van presentar una denúncia a la Policia Local de Sant Quirze després dels fets, la matinada de dissabte a diumenge. La investigació, però, l’han assumit els Mossos d’Esquadra de Sabadell, que treballen per esclarir el cas, tipificat com a delicte de lesions lleus, i identificar-ne els autors.\nDenuncien agressions per part d’uns treballadors de la discoteca Waka Sabadell\nTemes:agressió, Mossos d'Esquadra, Waka Sabadell


L'Ajuntament de Barcelona no cedirà urnes per a la consulta\nBarcelona decideix fa una crida a altres poblacions perquè cedeixin urnes davant la indiferència del consistori\nLa plataforma de Barcelona Decideix ha denunciat avui que l'Ajuntament de la ciutat "no respon" a les seves peticions i per aquest motiu demanen a les poblacions catalanes que els cedeixin urnes per poder celebrar la consulta sobre la independència a la capital catalana el pròxim 10 d'abril.\nLa plataforma recorda que la Generalitat va ratificar que cediria urnes a Barcelona Decideix, També recorden que la vicepresidenta del govern, Joana Ortega, va assegurar fa unes setmanes que "no existeix cap normativa que prohibeixi formalment a l'administració prestar urnes".\n"En canvi", assegura la plataforma, "l'Ajuntament de Barcelona no ha respost a les crides reiterades de l'organització per a la cessió d'urnes". Barcelona Decideix ha explicat que el 17 de gener passat van demanar "per carta" a l'alcalde Hereu les urnes necessàries per completar els estocs i arribar a les més de 300 unitats que es necessiten.\nDavant el silenci del consistori, la plataforma ha fet una crida a les poblacions catalanes. El primer municipi que ha respost a la crida és Arenys de Munt, on es va celebrar la primera consulta independentista.


Un viatge diferent, l'adopció.: La Júlia..\nHa escrito Laura el 1/02/2009\nAiiiiiiiiiiiiiii, q m'he emocionattttttttttttttttttt.\nQuina cucada de cosinetaaaaaa.\nQuè xulo el regalet i la petitona!!! Jo aquest any en regalaré una a la peque de la casa... de fet sa mare em va dir que li regalés... però no crec que me la regali ningú a mi... sniff. Feia anys que no desitjava que em regalessin una nina!!! Tu ja la tens!\nEls nens no deixen mai de sorprendre. Pensem que són petits i que no entendran por no ens equivoquem, ells no capten tot a la primera\nQuina ratolina més cuca!! És una passada del que són capaços els nens. La nostra neboda, de dos anyets, va vore un anunci d'unicef amb un nen negre als DODOTS, i va dir-li a sa mare... "mira mamà, el bebé de Nuia i Mitel!" Sa mare ens va telefonar a l'instant de l'emoció que duia al damunt!\nPetons i felicitats per tindre una neboda així!


Les renovables ja superen el carbó com a font d'energia en el món | renovables Verds\nLes energies renovables cada vegada tenen més potència en els mercats i en la competitivitat. Són més eficients i més desenvolupades, el que les fa ser cada vegada més estudiades i innovadores. L'any passat va ser considerat com l'any de les energies renovables. En només un any la capacitat d'energia verda va arribar a els 153 gigawatts (GW), un 15% més que el 2014.\nAixò suposa que per primera vegada en la història, les energies renovables suposin més de la meitat de les aportacions anuals d'energia, sobrepassant a les necessitats i l'ús de l'carbó en termes de capacitat instal·lada acumulada.\nL'Agència Internacional de l'Energia (AIE) ha explicat que les energies renovables han experimentat un bon accelerada en els mercats i en el seu propi desenvolupament. No obstant això, aquest augment del seu ús encara no és suficient per assolir els objectius decidits per aturar els efectes de l'canvi climàtic.\nUna de les causes que fan a les renovables cada vegada més potents en el mercat és que els costos de producció han experimentat descensos molt destacats. Això és gràcies a l'adopció de polítiques sostenibles i els avenços tecnològics d'expansió a nous mercats amb millors fonts renovables.\nLa idea a l'hora d'invertir en les renovables és que requereix una visió a llarg termini. És a dir, el cost d'inversió inicial pot ser car, però a la llarga s'amortitza i s'obtenen bons beneficis. Es calcula que per al 2021, la capacitat de generació elèctrica global a partir deles energies renovables creixerà en un 42%. Aquesta és una perspectiva molt més optimista que la realitzada el 2015.\nXina es manté com líder global indiscutible en l'expansió de les energies renovables i en la preocupació per la qualitat de l'aire. A la Unió Europea s'explica que l'avanç de les renovables depèn d'un menor creixement de la demanda energètica, reformar la legislació pendent sobre el mercat i aclarir les incerteses polítiques sobre alguns mercats.\nRuta completa cap a l'article: renovables Verds » energies Renovables » Les renovables ja superen el carbó com a font d'energia en el món\nL'energia termosolar va generar gairebé el 4% de tota l'energia demandada a l'estiu


Quan la vida ja no és vida • Ràdio Capital de l'Empordà\nQuan la vida ja no és vida\nEl suïcidi assistit de Maria José Carrasco, malalta terminal d’esclerosi múltiple, ens ha retornat a reflexions inacabables sobre el dret a posar fi a una vida que ja no és, és a dir, sobre l’eutanàsia.\nLa cooperació al suïcidi ha de desaparèixer del codi penal i, tal vegada, voldríem que no calgués establir límits perquè la pròpia societat hagués aprés a definir-los serenament, tàcitament, consensuadament.\nNo serà així. La societat i -sobretot- els seus representants no els mou l’aproximació i la cerca solucions modernes a greus problemes per amplis acords. S’ha perdut el costum de les reflexions serenes que donin solució als dilemes humans i humanitaris.\nMaria José Carrasco patia una malaltia greu que la turmentava des de feia molts anys. La ciència havia determinat clarament que la malaltia era incurable i el seu deteriorament irreversible i malgrat haver manifestat repetidament la seva voluntat de morir lliurement, públicament, conscientment.\nAvui el seu company esta acusat d’un delicte greu i només algunes associacions que des de fa temps intenten que l’eutanàsia es visqui amb normalitat, han fet sentir la seva veu. Mentrestant, la política encesa per una campanya electoral a destemps, torna a mirar cap una altra costat en aquesta qüestió.


les cosetes del querol: El bloc del Jordi Guillot\nEls blocs són com els gossos, al final no saps si s'assemblen al seu autor o és l'autor qui amotlla la personalitat cada cop més al bloc. En el cas del Jordi Guillot, persona amb qui he tingut ocasió de tenir-hi tracte des de fa uns anys, puc certificar que és la criatura la que està evolucionant per adaptar-se a la personalitat de qui l'escriu.\nEn un primer moment els Apunts eren tal i com és en Guillot en el tracte inicial: concís, incissiu, sec... i un pèl encorsetat. Però d'un temps ençà, a mesura que guanya confiança en l'interlocutor, es va deixant anar (mantenint sempre un ferri control, no ens equivoquèssim) i el to guanya volum, amb la contribució d'un humor fi com el tall d'un ganivet. El resultat és un bloc polític de referència, tremendament personal i de fort caràcter. El Consell Editorial de Les Cosetes animem l'autor a que continui el procès de desmelenament.\nPublicat per Andrés Querol Muñoz a 21:35\nEtiquetes de comentaris: blocsfera, ICV, Jordi Guillot, política


Una nova figura del bestiari i una polsera del Drac, novetats a la parada de Sant Jordi dels Administradors de la Festa Major 2017 | Comunicació\nInici / Notícies / Una nova figura del bestiari i una polsera del Drac, novetats a la parada de Sant Jordi dels Administradors de la Festa Major 2017\nEnguany els Administradors de la Festa Major 2017 tindran també una parada per Sant Jordi a la rambla de Sant Francesc, al costat de l’estanc. Els Administradors hi posaran a la venda la nova figura del bestiari de la FM, que formarà part de la col.lecció ja existent i que serà sorpresa fins a la diada de Sant Jordi.\nUna altra de les novetats que es podran trobar a la parada serà una polsera amb la figura del Drac, dissenyada i feta a mà per la joieria vilafranquina Moner, en col.laboració amb la Festa Major.\nLa parada estarà oberta a partir de les 9 del matí i durant tot el dia. els preus seran\nRosa: 3 euros


El 6è Informe Mundial d'Educació Superior de la GUNi es presenta a Barcelona | ACUP\nEl 6è Informe Mundial d'Educació Superior de la GUNi es presenta a Barcelona\nEl 6è Informe Mundial d'Educació Superior elaborat per la GUNI i que duu per títol "Towards a Socially Responsible University: Balancing the Global and the Local" es va presentar el divendres 10 de març a Barcelona davant d'un auditori ple a l'edifici de La Pedrera. Aquesta sisena edició se centra en el compromís social de les universitats a escala local i global, i posa de manifest que el model d'universitat del segle 21 ha de ser socialment responsable i anar més enllà dels aspectes estrictament educatius.\nDurant la presentació, Francesc Xavier Grau, director acadèmic de l'Informe, va afirmar que l'objectiu d'aquesta publicació és "facilitar la reflexió sobre els problemes emergents i reptes de l'educació superior en el món". Va afegir que "hi ha una correlació entre la riquesa d'una societat i seva evolució en el camp del coneixement i les universitats tenen un paper molt important en la competitivitat de les nacions". El president de la Fundació Cultura de Pau, Federico Mayor Zaragoza, també va expressar que l'educació superior "té responsabilitats que fins ara no s'han sabut posar en pràctica", en al·lusió a les responsabilitats socials. "Sovint l'educació confon amb la formació", va dir. En aquest context, el director general d'Afers europeus i multilaterals del Govern de Catalunya, Manuel Manonelles, va destacar que en el context actual "cal promoure una educació que construeixi ciutadans crítics, capaços de fer front a una realitat complexa".\nA la presentació també van participar el president de la GUNI i ACUP, Jaume Casals; el secretari d'Universitats i Recerca de la Generalitat, Arcadi Navarro; el secretari del Consell Escolar Municipal de Barcelona, Alberto Pérez, i els membres de l'equip editorial, John Goddard i Budd Hall. 86 experts de 28 països han contribuït a l'elaboració de l'informe i la identificació de bones pràctiques que poden ajudar els líders acadèmics i responsables polítics a prendre consciència de la importància de l'educació i la investigació. Aquesta edició s'ofereix en dos formats; una versió reduïda impresa i una versió completa disponible en accés obert.\ndl., 18/02/2019 - 12:00\nLa reunió inicial de TeRRIFICA ha connectat per primera vegada als membres de vuit institucions d'Europa, i ha proporcionat una visió general dels objectius del projecte per als pròxims tres anys i mig. Durant la reunió, hostatjada a Bonn, els dilluns i dimarts 4 i 5 de febrer, les diferents...\nEl rector de la UB, Joan Elias, nou president de l'ACUP\ndv., 08/02/2019 - 12:00\nAquest divendres, 8 de febrer de 2019, s’ha constituït la nova junta directiva de l’Associació Catalana d’Universitats Públiques (ACUP), que estarà formada durant tot un any pel rector de la Universitat de Barcelona, Joan Elias, com a president, la rectora de la Universitat Rovira i Virgili, María...\nTres dècades de política universitària i científica a Catalunya recollides en un llibre\ndc., 06/02/2019 - 12:00\nAquest dijous 7 de febrer es presentarà el llibre Construint la Catalunya del coneixement (1985-2015). Tres dècades que han transformat el país des de les universitats i la recerca científica (Editorial UOC), escrit per Josep M. Vilalta, amb pròleg del president de la Generalitat de Catalunya, Quim...


Haukur Palsson passarà pel quiròfan i acomiada el curs\nL’islandès serà intervingut per corregir el trencament parcial del turmell\nHaukur Palsson, quan va caure lesionat aquest gener.\nActualitzada 09/04/2021 a les 12:24\nHaukur Palsson s'acomiada definitivament de la present temporada. L'islandès del MoraBanc Andorra haurà de passar properament pel quiròfan per corregir la seva lesió al turmell, tal i com va anunciar el club ahir en un comunicat. L'aler-pivot es va trencar els lligaments peroneu astragalí i deltoideu amb afectació a l'astràgal i estarà uns quatre mesos lluny de les pistes.\nPalsson es va produir la greu dolència ara fa dues setmanes, durant el partit que va enfrontar l’equip tricolor al Movistar Estudiantes al WiZink Center de Madrid.\nA banda de la baixa definitiva per aquesta temporada de l’islandès, Ibon Navarro encara no pot comptar per lesió amb Diagne, Llovet, Tyson Pérez, Guille Colom, Dime i Gielo. No sembla, però, que cap d’ells pugui estar disponible per al partit de demà al Martín Carpena davant l’Unicaja Màlaga. Un partit en què seguirà tenint minuts el nouvingut Saulius Kulvietis, però no l’argentí Fausto Ruesga, que arribarà a Andorra la setmana que ve i tampoc arribarà a temps per jugar davant del Fuenlabrada.


Baldiri Reixac i Carbó | enciclopèdia.cat\nPortada del llibre Instruccions per l’ensenyança de minyons, de Baldiri Reixac i Carbó\nCrèdits: Biblioteca de Catalunya\nBell-lloc d'Aro, Baix Empordà, gener de 1703 — Ollers, Pla de l'Estany, 15 de febrer de 1781\nFou prevere i rector de Sant Martí d’Ollers (1730-81) i deixà inèdit un Llibre de diferents notes del que ha passat en aquesta rectoria. El 1749 publicà les Instruccions per l’ensenyança de minyons, primera manifestació a Catalunya de les repercussions dels nous sistemes pedagògics de Port Royal. Seguí el Traité des études... de Charles Rollin (1724), però adaptat, gràcies a la seva experiència personal, a la mentalitat dels nens de les escoles primàries de Catalunya.\nConseqüent amb el mètode que defensava que l’educació havia de començar en la llengua materna i no en llatí, és escrita en català i molts passatges constitueixen una fervorosa defensa d’aquesta llengua; al final inclou, tanmateix, un diccionari castellà-català per facilitar l’aprenentatge del castellà, que considera la més útil de les llengües estrangeres. L’obra tingué una gran popularitat: se'n feren com a mínim set edicions catalanes (sis a Girona i una a Barcelona), però hom no ha pogut comprovar l’afirmació de Torres Amat que n'hi hagués també una edició francesa i una de castellana, ni una altra de llatina; el 1923 l’Associació Protectora de l’Ensenyança Catalana en féu una nova edició. Recentment, hom ha descobert una segona part d’aquesta obra, inèdita fins ara, i que segurament era ja redactada el 1749. Hi són estudiats diversos temes (matemàtica, lògica, física i geografia) que permeten descobrir una actitud científica i teològica de l’autor considerablement avançada.\nInstruccions per l’ensenyança de minyons (Biblioteca de Catalunya)Instruccions per l’ensenyança de minyons, a la Biblioteca de Catalunya


Setpar High-Tech S.L. desenvolupa i produeix equips i instal·lacions per al tractament i la conservació de la llet.\nUtilitzem la millor tecnologia al servei del sector, fem servir materials de màxima qualitat, maquinària i tecnologia d'última generació.\nEls nostres productes estan presents en més de 80 països.\nSetpar Export, S.L. és l'empresa espanyola especialitzada en la fabricació d'equips per a la refrigeració de la llet.\nLa nostra empresa, ubicada en ple centre d'una de les zones productores de llet més importants d'Espanya, s'ha dedicat principalment, des dels seus inicis, a desenvolupar i produir equips i instal · lacions per al tractament i la conservació de la llet.\nLa nostra filosofia ha estat sempre la de posar la millor tecnologia al servei del sector, amb l'objectiu d'obtenir la màxima rendibilitat per cada litre de llet produït. Aquesta mentalitat va ser implantada pels nostres fundadors, persones provinents del sector ramader i lacti, i, per tant, coneixedors de les necessitats i inquietuds del productor de llet, i s'ha seguit al llarg dels anys.\nTot aquest esforç tècnic, juntament amb un acurat tracte dels nostres clients i una xarxa comercial estesa per tot el món, ens han convertit en la primera firma nacional especialitzada en la fabricació de tancs frigorífics per a la conservació de la llet, el màxim exponent són els nostres productes comercialitzats amb la marca Fontserè, reconeguts mundialment.\nActualment tenim equips i instal·lacions funcionant amb gran èxit en més de 80 països, i exportem un 40% de la nostra producció.\nTota l'experiència adquirida al llarg dels anys produint equips per a un sector tan exigent com el lacti, ens ha permès aplicar els nostres coneixements a altres sectors alimentaris. Així doncs, el nostre departament d'enginyeria ha desenvolupat equips per a la producció vitivinícola, per al sector carni i per altres aplicacions on es requereixi el tractament i la refrigeració de qualsevol producte alimentari.\nL'ús de materials de màxima qualitat, així com la utilització de maquinària i tecnologia d'última generació, otorguen als nostres productes un nivell de rendiment i fiabilitat molt elevat, adaptant-se a les necessitats particulars de cada instal · lació, independentment de la grandària o sector.\nEl nostre servei postvenda garanteix en tot moment que el seu equip o instal·lació no quedessin desatesos davant qualsevol imprevist, els 365 dies de l'any.\nFinalment els convidem a visitar la nostra extensa gamma de productes, il·lustrats en el nostre catàleg. Per més informació o per sol·licitar un projecte personalitzat, no dubtin en posar-se en contacte amb nosaltres i serà un plaer atendre'ls. Esperem gaudeixin del seu viatge per la nostra web.


El turisme d'interior ha posat en alça els allotjaments rurals en els darrers anys i els hotelers noten des de fa temps una tendència creixent en la demanda per passar uns dies a la Catalunya Central. El conseller comarcal de turisme, Vicenç Roig, ha explicat que la bona ubicació i la qualitat dels establiments, sumat a què el Nadal i el Cap d’Any cada vegada es passen més fora de casa, han estat factors clau en el reclam de turistes.\nVicenç Roig ha explicat que cada vegada es reserva "amb més antelació", fins al punt que hi ha hotels i cases rurals que ja tenen ple el desembre del 2019.\nEl turisme és el sector econòmic de major creixement al llarg de les darreres dècades i el que millor resisteix els períodes de crisi i estancament econòmic com l’actual. El turisme és un fenomen plenament estructural: l’hàbit de fer turisme s’ha estès fins a esdevenir una “necessitat bàsica” en les pautes de consum de moltes persones d’un ampli espectre socioeconòmic. El turisme rural a la Segarra ha esdevingut els darrers anys un fenomen molt positiu, tant des del punt de vista econòmic com cultural i territorial.\nEnllaç a la notícia publicada per laSegarraTV


Música: DANSA ARA 2010\nDANSA ARA 2010\nEl 21 d’abril, els nens i nenes de 2n. vam anar a ballar al Palau Sant Jordi a fer l’activitat: Dansa Ara.\nHi havia molta gent de tots els districtes de Barcelona. Érem dues-centes escoles. Cada escola tenia un color; n’hi havia quatre: el lila, el groc, el taronja i el vermell. A nosaltres ens va tocar el color lila.\nL’escenari era molt gran, però nosaltres teníem un espai molt petit.\nVarem fer quatre danses: Mama-Nen, Homenatge a Cerdà, La dansa del Peix i La Rumba de Barcelona. En tres danses vam fer servir material: vanos, guants i gorres. Amb la Carmina vam fer les gorres per la dansa Homenatge a Cerdà. La Rumba de Barcelona ens va agradar molt perquè som de Barcelona i la fèiem amb uns vanos de color lila.\nEns va costar molt preparar-ho, vam assajar molt dies. Les mestres ens van ajudar a millorar les danses perquè sortissin bé. Allà vam fer molt d’esforç per ballar molt bé. Molts de nosaltres teníem vergonya. Després, quan vam fer la dansa, ens vam sentir molt bé. Hi havia molta gent i ens vam sentir escoltats. Al final, se’ns va passar la vergonya perquè ja ens vam acostumar.\nTambé vam veure actuar els ballarins de la companyia IT Dansa. Cap al final vam fer una percussió tocant amb una bossa de taps de colors.\nEns va semblar molt bé l’activitat. Ens va agradar molt fer les danses. Era un treball molt creatiu i amb les danses ens expressàvem. És un treball que hem fet en equip i ens ha sortit bé.\nVan venir alguns familiars nostres i de les altres escoles. Quan vam sortir no els vam veure.\nEns va agradar molt perquè va ser tot molt bonic!!!\nPlaneta Terra. (2n.)\nPublicat per Araceli a 22:34\nEtiquetes de comentaris: 2n, curs 09/10, Dansa Ara\nAlumnes de 5è ha dit...\nVolem que pengis la cançó d'Alemania\n9 de juny de 2010, a les 6:41


PENYA BLAUGRANA ALMOGÀVERS EMPORDÀ: Deportivo 2 - FCB 4\nDeportivo 2 - FCB 4\nUs passo dos testimonis directes del que va passar a Riazor. Són de la Penya Almogàvers (Barcelona).\nMinut 17'14", molts dels culers presents a Riazor cantem "INDEPENDÈNCIA", posteriorment "LLIBERTAT PRESOS POLÍTICS"❗\nDarrera meu una senyora comença a queixar-se que no pot veure el partit de manera no gaire educada i força vehement. Jo, un punt exaltat, li recrimino que perquè no s'havia queixat abans i que si el problema el tenia amb els càntics en defensa de la nostra terra, cap insult.\nContinuem animant al nostre equip quan acte seguit 6 o 7 Policies Nacionals venen cap a mi, m'agafen pel coll amb molta força i agressivitat, em porten per la boca de l'estadi escales avall, el tracte és del tot intimidatori i vexatori, sembla que gaudeixen del moment, m'acorralen contra la paret i jo acte seguit i fruit de la impotència i de la ràbia trenco a plorar.\nMil imatges se'm passen pel cap, la contundència policial de l'1O, la meva família, els centenars de càrrecs públics amenaçats, els presos i exiliats polítics...no puc contenir les llàgrimes!\nTot seguit i encara acorralat per la Policia Nacional, veig que la senyora amb la que havíem tingut la discussió ve cap al lloc on estic, i puc escoltar com diu que "no hay para tanto para que le hagais eso", un dels policies m'acusa d'haver fet plorar i fins i tot amenaçar a un nen que probablement era el fill d'aquesta senyora.\nL'intento abraçar i transmetre-li tot el meu afecte i una altra vegada amb molta contundència i molt males maneres m'aparten i m'allunyen del nen... Ploro desconsoladament com si no hi hagués un demà, mai no he sentit més ràbia i impotència...\nEm prenen les dades, m'acusen entre d'altres fets punibles d'haver amenaçat a un menor i em fan fora de l'estadi, una vegada més amb tota la agressivitat amb la que han actuat en tot moment.\nPrimer de tot, vull agrair totes les mostres de suport rebudes, tant aquí, a A Coruña, com dels qui sou a Catalunya, no sabeu lo important que van ser totes i cadascuna de les abraçades i les paraules d'ànims, em van arribar a l'ànima i al fons més profund del meu cor.\nTambé vull mostrar tot el meu suport i escalf als companys als qui posterior a la meva detenció van patir i rebre el mateix tracte que jo per part de la Policia Nacional.\nEls qui em coneixeu sabeu com sóc, apassionat però del tot pacífic, no crec en la violència ni verbal, ni molt menys física. Ahir van cometre un abús d'autoritat amb mi, un més de tots els que estem patint, ens volen sotmesos, subordinats a la seva llei autoritària i repressiva.\nNo ens podem deixar atemorir, no ens podem deixar vèncer, ahir vaig ser jo com ho podia haver estat qualsevol de vosaltres, no podem permetre que ens humiliïn.\nFelicitats a tots/es per la Lliga! ENS VOLEN DE GENOLLS, ENS TROBARAN DIGNES, SERENS I DEMPEUS❗\nDescans del partit a Riazor, surto de la boca per anar al lavabo, quan m’estava dirigint em venen dos nacionals un per banda i em tiren contra la paret, em quedo impactat del que estic vivint.\nEm demanen a crits el DNI i entrada. Intento esbrinar perquè però no hi ha manera, repeteixen vàries vegades "te se ha acabado el partido (sic)"\nM’esgarren l’entrada a la cara, i agafat com un delinqüent em tiren a fora del camp.\nEm quedo impactat i penso, el mateix nacional que ha agafat al meu company de la bufanda i l’ha expulsat per cridar llibertat, m’acaba d’expulsar a mi.\nSiguem forts i units en contra de la repressió.


L'ús d'internet i determinades aplicacions comporta riscos que poden comprometre els sistemes informàtics: Virus, spam, spyware, hackers...\nPer això és vital poder confiar amb la qualitat i confidencialitat de les dades així com poder realitzar transaccions segures. Cide proporciona:\nSolucions Disaster & Recovery\nPolítica completa de seguretat\nProtecció de la informació en front d'atacs interns i externs\nGarantia de poder realitzar operacions corporatives amb seguretat\nCide assesora e implanta solucions de virtualització que permeten executar, en un servidor físic diferents serveis i allotjar entorns i configuracions virtuals diverses. Una tecnologia que permet reduïr costos, simplificar la infraestructura de IT i disposar d'una capacitat pràcticament il·limitada amb alta disponibilitat\nBasant-se amb la tecnologia punta disponible en el mercat, Cide dissenya e implanta la infraestructura de hardware que millor s'adapta a les necessitats de la vostra companyia a través de projectes clau en ma que abracen des de la planificació fins al finançament de la inversió.\nLes Interrupcions del servei dels sistemes d'informació causades per talls elèctrics o altres imprevistos poden portar consequencies desastroses amb pèrdues d’oportunitats de negoci .\nEn front de aquestes eventualitats i altres riscos relacionats amb errors humans, dades corruptes, virus informàtics o falles de hardware és imprescindible contar amb un pla de contingències que garanteixi la màxima disponibilitat dels sistemes d'informació de la companyia.\nLes solucions que ofereix Cide son:\nDisponibilitat continuada de les aplicacions sense la pèrdua de dades\nRàpida recuperació en cas de desastre\nProtecció de dades de l'empresa\nCide ofereix tots els elements (hardware, software i serveis) per garantir a l'empresa un entorn IT fiable amb els màxims nivells de servei i estalvi\nGesto de llicencies\nUn excés de llicencies o un ús no òptim de les disponibles comporta una despesa addicional innecessària.\nTanmateix l’ús il·legal de llicencies pot ser extremadament perjudicial si el sistema falla o es té una inspecció.\nÉs imprescindible contar amb una correcta gestió de les llicencies que cobreixen les vostres necessitats tant en compra com en us. Cide us proporciona els serveis de gestió d'actius ajustant-se als requeriments de cada negoci per aconseguir:\nMillora de processos de negoci\nCompliment dels termes del contracte de llicencies adquirits\nRendibilitzar al màxim els drets adquirits amb el contracte de llicencies\nLa forta competitivitat i la velocitat a la que estem sotmesos en els nostres negocis ens obliga a estar connectats des de qualsevol lloc, en qualsevol moment i amb qualsevol dispositiu per tenir accés a la informació de la nostra empresa.\nDes de Cide t’oferim solucions de mobilitat que et proporcionen accés al correu electrònic, Internet o a les dades dels sistemes de qualsevol lloc i a temps real proporcionant una major eficàcia a l’organització.\nLa unificació de comunicacions proporciona un nivell de connexions integral i complert, -missatgeria, veu, video - a traves d'aplicacions que els usuaris utilitzen cada dia (Outlook, Office..)\nUn sistema de comunicacions unificades ofereix avantatges significatives en els processos de negoci. Cide conta amb les divisions de Telecomunicacions, Sistemes i Software per poder oferir-vos solucions claus en ma i amb la integració de totes les tecnologies disponibles


Biblioteca Pública Pompeu Fabra: Llegeix amb nosaltres! Nova terúlia amb Robinson Crusoe de Daniel Defoe\nLlegeix amb nosaltres! Nova terúlia amb Robinson Crusoe de Daniel Defoe\nEl dimecres dia 29 d'octubre de 2008 comencem una nova tertúlia adreçada a persones amb ganes de llegir i expressar-se en català de manera relaxada i divertida. Ens trobarem per parlar sobre aquest llibre i el seu autor a les 19h.\nLes properes trobades seran els dies 26 de novembre i 17 de desembre de 2008.\n(1660-1731) Daniel Defoe va ser un famós periodista i novel·lista britànic, considerat el fundador de la novel·la realista britànica. La seva producció va ser vastíssima, amb més de 500 títols, com La vida i les estranyes i sorprenents aventures de Robinson Crusoe (1717), Les aventures de Moll Flanders (1722) o Diari d'any de la pesta (1722), considerat un dels primers reportatges periodístics de la història. A partir de l’any 1728 la seva vida es va tornar difícil, plena de denúncies i deutes, i deixà d’escriure. Morí el 26 d’abril de 1731 en una pensió, amagat dels seus denunciants i creditors.\nLes aventures de Robinson Crusoe (1719) es considera la primera novel·la anglesa. L’obra va esdevenir una novel·la de gran èxit, amb més de 80.000 exemplars venuts. Per aquesta raó l’autor va decidir escriure dues continuacions: The Farther Adventures of Robinson Crusoe (1719) i Serious Reflections During the Life and Surprizing Adventures of Robinson Crusoe (1720).\nRobinson Crusoe és una novel·la d’aventures que explica la història d’un mariner anglès que, al segle XVII, es salva d'una tempesta al mar i arriba a una illa perduda enmig de l’oceà, on viurà 28 anys. La història d'aquesta novel·la es va inspirar en els fets que van passar realment a un mariner, l’Alexander Selkirk, qui va viure més de quatre anys perdut en una illa de l’oceà Pacífic.\nPublicat per Biblioteques de Mataró a 16:48